
Martfű Város Önkormányzata 2015. júliusában tárgyalta és fogadta el Martfű város óvodáiban és bölcsődéjében folyó nevelő-oktató munkáról szóló vezetői beszámolót. 
Jelen beszámolómban a 2015/2016-os nevelési év adatait és elvégzett feladatait kívánom bemutatni.

Az óvodai és bölcsődei nevelő munka szervezésének szabályait az 1992. évi XXXIII. tv. a közalkalmazottak jogállásáról, a 2011. évi CXC. tv. a nemzeti köznevelésről, az 1997. évi XXXI. tv. a gyermekek védelméről és a gyámügyi igazgatásról, valamint az e törvényekhez kapcsolódó kormány, és miniszteri rendeletek szabályozzák, és egyben meghatározzák a jövő nevelési irányát.

A Játékvár Óvoda és Bölcsőde többcélú intézmény (közoktatási, szociális), három óvodából és egy bölcsődéből tevődik össze. Önállóan működő költségvetési szerv. 

Az intézmény fenntartási és működési költségeit a naptári évre összeállított költségvetésben irányozza elő, amelyet az Önkormányzat Képviselő-testülete hagy jóvá, gazdasági feladatait Martfű Város Önkormányzatának Polgármesteri Hivatala az intézménnyel kötött megállapodás alapján látja el. 

1. Az intézmény tárgyi és személyi feltételei

1.1. Tárgyi feltételei:

Az intézmény épületei:

Munkácsy úti Óvoda    
3 csoportos    75 férőhelyes

Május 1 úti Tagóvoda        
2 csoportos    40 férőhelyes


Kossuth úti Tagóvoda        
3 csoportos    75 férőhelyes

Bölcsőde                        
3 csoportos    34 férőhelyes   
A vizsgált időszakban csoportcsökkentésre, összevonásra nem került sor, ebben a nevelési évben is 8 óvodai és 3 bölcsődei csoportot indíthattunk. 

Minden évben biztosított az intézmény költségvetésében a karbantartáshoz szükséges anyagi forrás, az épületek legszükségesebb állagmegóvási feladatait elvégezzük. Ezeket a karbantartási feladatokat a Martfű Városfejlesztési Nonprofit Kft. Településellátó Csoportjával egyeztetve végezzük el, (nyári meszelések, karbantartási feladatok) ezáltal biztosított az intézmény alapvető működése.

A 2015/2016-es nevelési évben a tisztasági festéseken kívül karbantartási, és felújítási munkák elvégzésére is lehetőségünk volt.

Munkácsy úti Óvodában 
A 2015-ös költségvetésbe betervezett beszerzések, javítások folyamatosan megtörténtek, bádogozásra került a konyhában a tálalóasztal, felújításra kerültek a tálaló kocsik és a konyhaszekrény front része, a három részes mosogató cserére került megkönnyítve ezzel a konyhára beosztott dolgozó munkáját.

Varrógépet vásároltunk a textíliák varrásához, javításához, a felnőtt öltözőbe cipős szekrények, előszobafal került beszerzésre, valamint minden csoport új ágyneműket, lepedőket kapott. A lepedők elkészítésében segített nekünk a szolnoki anyaotthon, ahol az összes lepedőt megvarrták a gyermekek számára, köszönet érte. 1 csoport textíliájának felújítása is megtörtént.

A nagycsoportos és középsős közös gyermekmosdóban a mosdókagylók cseréje megvalósult. 

Szakmai anyagok beszerzéseként fényképezőgépeket vásároltunk a csoportoknak segítve ezzel az események, tevékenységek dokumentálását, a szakmai munkát.  Babaszobai fonott foteleket, fonott tároló kosarat, valamint alapítványi és önkormányzati támogatással kiváló minőségű zenei eszközöket vásároltunk, amely nagyban színesti, élményszerűbbé teszi a csoportokban folyó szakmai munkát.

2016-os költségvetésben tervezettek beszerzése, megvásárlása folyamatosan történik.

Az óvodában már megvalósult a wifi teljes kiépítése, a szünetmentes tápegységek megvásárlásra, beszerelésre kerültek. 

Folyamatban van a textíliák beszerzése, fürdőszobai eszközök, konyhai felszerelések vásárlása, valamint a tisztasági meszelések, csoportszobák festésének, ajtók mázolásának munkálatai.

A Martfű Város Önkormányzata által benyújtott „Bölcsőde bővítése, óvodai férőhelyek felújítása” című pályázat elbírálása nagyban befolyásolja a következő tervezett munkálatok elvégzését: 

· parketta javítása, lakkozása – tornaterem

· felnőtt öltözőszekrények készítése, vásárlása

· ajtók mázolása az átalakításra szánt részen

Ezeket a munkálatokat csak a pályázat elbírálását követően tervezzük elvégezni.

Az udvari játék eszközök karbantartása, balesetveszélyes részének javítása folyamatosan történik. Fontos számunkra, hogy az állandó ellenőrzés, állagmegóvás mellett játékaink a gyermekek egészséges mozgásfejlődését szolgálják.

Május 1 úti Tagóvodában 
A költségvetésben szereplő kisebb beszerzések, javítások megtörténtek, megvásárlásra került 40 db gyermek ágynemű garnitúra, egy MP3-as HI-FI berendezés, és a csoportszobák, folyosó, közös helyiségek dekorálásához szükséges anyagok. 

A konyhai előkészítő asztalok bádogozása, a raktár előtti betonos rész teljes betonozása, a tornaszoba felújítása megtörtént.

Nagyon örülünk annak, hogy a belső festések, mázolások után, megújult, megszépült óvodaképpel várhattuk szeptemberben a gyerekeket.

Sikeresen befejeződött a karbantartási helyiség kialakítása, téliesítése is.
A Martfű Város Önkormányzata által benyújtott „Bölcsőde bővítése, óvodai férőhelyek felújítása” című pályázat pozitív elbírálásában bízva erre a nyárra csak a legszükségesebb munkálatokat végeztük el:

· tisztasági meszelés (konyha, gyermekmosdók, felnőtt WC),
· repedések bejavítása, festése a két csoportszobában,
· Béke út felőli ajtók, ablak mázolása.
Az udvari játékeszközök balesetveszélyes minősítést kaptak, időt álló felújításuk nem megoldható, ezért a pályázathoz kapcsolódóan új játékok beszerzését továbbra is tervezzük. A játékok lebontását őszre ütemezzük, a Településellátó Csoporttal közösen kívánjuk megvalósítani.

Kossuth úti Tagóvodában 
Csoportszobák, egyéb helyiségek falának, mennyezetének javítása a nyáron megtörtént, a gyermek és felnőtt vizesblokkok, valamint a konyhák tisztasági meszelését is elvégeztettük. 

A kerítés lábazata festéssel felújításra került.
A tornaszoba felvizesedett belső falának teljes körű javítása megtörtént. 
A szennyvízcsatorna újbóli javítására szeptemberben kerül sor, a kivezetésnek új bekötési helyet kell készíteni (szennyvízcsatorna megfelelő lejtését így lehet megoldani).
Kicseréltük a gyermek wc-k ülőkéjét. 

A konyhába új konyhabútort csináltattunk, a csöpögtető asztalok lemezborítást kaptak.
Két csoportban új asztallapok váltották a régieket, óvodában használatos textíliák (gyermektörölközők, lepedők, 60 db gyermekágynemű,1 óvodai csoportdíszítő textíliája) felújítása megtörtént.

Térköves burkolatot kapott az óvodánk a kaputól a teraszig, járdaépítésre, javításra került sor, megoldásra került a nagy épület esővizes csatornájának kivezetése az utcai vizes árokba.

Megvalósult a felnőtt kerékpártároló megjavítása, elrozsdásodott részek kicserélése, az egész lefestése, gyermekkerékpár tároló festése.
Egyeztetve a Településellátó Csoporttal az év hátralévő időszakában még megvalósulásra kerül:

· konyhaasztalok alsó részének lemezelése,

· tálaló kocsi falapjainak kicserélése,

· térelválasztók cseréje a gyermekmosdóban a vécék között,

· kiskapu cseréje,

· udvari játéktároló kialakítása, a régi oldalfalának befedése trapézlemezzel,

· greiswald és a radiátor faburkolatának megerősítése a tornaszobában.
Bölcsődében
A működéshez szükséges alapvető tárgyi feltételeket évente biztosítja az Önkormányzat.

Minden évben az intézmény költségvetésében biztosított minimális karbantartást tudjuk az épületen elvégezni. 

Ez évben is pályázatot nyújtott be az önkormányzat, (Top-1.4.1-15) bölcsődei férőhelybővítésre, épület felújításra. Bízunk benne ezúttal sikeres lesz a pályázat. A 2015/2016-os nevelési évben a tisztasági festéseken, meszeléseken kívül kisebb karbantartási, felújítási munkákat végeztek el,(udvari betonfelület részbeni betonozása, járdák javítása). A betervezett nagyobb felújítások a pályázat elbírálásáig függőben maradnak,(csoportszobák parkettájának cseréje, játszóterasz felújítása, terasz ajtók cseréje).

Nagy örömünkre megvalósult viszont az udvari nagy mozgásfejlesztő telepítésének első üteme, amelyet az ősszel követi a második ütem megvalósítása. 

A költségvetésbe tervezett új hűtőt, irodai szőnyeget, fogast is sikerült megvásárolni.

A nyári felújítás, karbantartás, tisztasági meszelések, járólapok, csempék pótlása, udvari gázcső festése megvalósult.

Az elülső terasz padozatának felújítása, a homokozó betonszegélyének fa borítása, csoportszobák újraparkettázása a pályázat elbírálásának függvényében valósulhat meg a következő nevelési évben. 

Az intézmény biztonságos, folyamatos működtetését segítő feladatok:
· Folyamatosan végeztetjük az előírt elektromos és gázüzemű berendezések felülvizsgálatát.
· Az intézményben folyó neveléshez, illetve működéshez a költségvetésünkből, pályázatokból, szülői, illetve alapítványi támogatásból az alábbi eszközök beszerzését sikerült megvalósítani: 

· szobai játékeszközök vásárlása óvodában, bölcsődében, 

· tornaeszközök vásárlása,
· zenei eszközök beszerzése,
· konyhai edények beszerzése (főzőedények, tányérok, bögrék, poharak, egyéb kiegészítők),
· elektromos berendezések vásárlása (vasaló, porszívó).
· A Portyázó Porontyok Alapítvány a 2015/2016-es nevelési évben 1.300.000 Ft-tal támogatta eszközbeszerzéseinket, különböző programjainkat, kirándulásainkat.
· Ebben a nevelési évben már kétszer pályáztunk a Portyázó Porontyok Alapítvány nevében, a martfűi önkormányzat pályázati alapjából történő pénzbeli támogatás igénylésére. Mindkétszer nyertünk! Először 127.000 Ft-ot fordíthattunk zenei képességfejlesztő eszközök vásárlására, másodszor 300.000 Ft-ot költhettünk a „Martfűtől Rióig” elnevezésű program finanszírozására, mozgásfejlesztő eszközökre, melyet intézményünk óvodásai és bölcsődései egyaránt használhatnak.

· Alapítványunk a Játékvár Óvoda és Bölcsőde gyermekeinek sok szép játékeszközzel gyarapította a Mikulás ajándékát. Mindezek mellett minden kirándulás utazási költségét biztosította, valamint a nagycsoportosok „Tótágas Torna Túra”, „Tiszavirág” vetélkedők nevezési és utaztatási költségét állta.
· A dolgozók időszakos orvosi vizsgálatát is megszerveztük.

· Munka- és tűzvédelmi oktatáson vett részt az egész alkalmazotti közösség.
· A közegészségügyi előírásokat betartjuk, nagy hangsúlyt fektetve erre, hiszen a kisgyermekekkel foglalkozó intézmények különösen veszélyeztetettek a fertőző betegségek szempontjából. 

· Az óvodákban és a bölcsődében is megtörténtek és folyamatosan végzik a gyermekorvos és a védőnők a szűrő, ellenőrző és tisztasági vizsgálatokat. 

· Ebben az évben is az önkormányzat támogatásával és finanszírozásával megszerveztük az iskolába lépő gyermekek lisztérzékenységi szűrővizsgálatát, melyet a gyermekorvos és a védőnő végzett el. A szűrés fontosságát bizonyítja, hogy két gyermek is kiszűrésre került további vizsgálat céljából..

· Ebben az évben az ortopédiai szűrővizsgálatokat a „Lábjóléti szolgálattal” együttműködve az óvodákban valósultak meg, melyen nagy számban vettek részt a gyermekek.

Ezeket a szűrővizsgálatokat a következő években is szeretnénk folytatni a gyermekek egészségmegőrzése, betegségmegelőzése érdekében. 
· Az ÁNTSZ a bölcsődében és az óvodákban is ellenőrzött, nem tárt fel jelentős közegészségügyi hiányosságokat, viszont az egész intézményben sürgősen korszerűsíteni kell a HACCP programot, a jelenlegi előírásoknak megfelelően. Pótolnunk kell kisebb higiéniai eszközöket, melynek megkeressük a fedezetét a költségvetésünkben.

· A gyermekétkeztetést az óvodában és a bölcsődében is a Gyermekjóléti és Szociális Szolgáltató Központ által működtetett önkormányzati konyha biztosítja. A törvényi előírásoknak megfelelően 2014. szeptember 1-től bevezetésre került az egészséges gyermekétkeztetés (nem a gyermekek legnagyobb örömére). Nagy változást jelentett ez az ételek íz világban, az alapanyagok felhasználásában. A GYSZSZK vezetőjével és a főzőkonyha vezetőjével rendszeres egyeztettünk a racionális, korosztályos étlap kialakítása érdekében, a megváltozott jogszabályok figyelembevételével. 

· Fontos feladatunk volt, a törvényi változásokat követően a gyermekétkeztetés térítési díj kedvezményeinek adminisztrálása a GYSZSZK-val együttműködésben, amely komoly és időigényes feladatot ró az óvónőkre is. 
· A bölcsődei étkeztetést a Gyermekjóléti és Szociális Szolgáltató Központ üzemeltetésébe tartozó bölcsődei főzőkonyha látja el. A gyermekek érdekeit és a higiéniás követelményeket figyelembe véve a bölcsődében befejező konyha működik megfelelő személyzettel és tárgyi feltétellel. A kapcsolattartás napi szintű, a feladatellátás színvonala jó.
· Az óvodáknál a nyári szünetben megszerveztük a Munkácsy úti Óvodában és a Május 1. úti Tagóvodában a gyermekek nyári ellátását, (2016. június 18-től – augusztus 26-ig) valamint a nagytakarítási, szükséges karbantartási, javítási feladatok elvégzését, közcélú foglalkoztatottak bevonásával. A bölcsőde július hónapban zárva tartott, mely idő alatt a tervezett takarításai, karbantartási feladatokat elvégeztük.
· Az intézmény minden dolgozója nagy felelősséget érez az intézmény eszközeiért, védik, pótolják azokat. Óvónőink, gondozónőink kreativitását és ügyességét dicsérik a szépen dekorált csoportszobák, egyéb helyiségek. Igyekszünk saját magunk elkészíteni azokat az eszközöket, amelyeket a nevelőmunkánk során használunk, ezzel is költségmegtakarítást érünk el.

· Összességében megállapíthatjuk, hogy az előző évekhez képest intézményünk eszközbeszerzése, tárgyi feltételeinek biztosítása nagymértékben javult, hiszen olyan feladatokat tudtunk ebben az évben megvalósítani, amelyet már évek óta tervezünk a költségvetésben. Köszönjük az önkormányzatnak, az alapítványnak és támogatóinknak.
Általános feladataink:

· A következő években folyamatosan vizsgálni kell a gyermeklétszámoknak és a feladatellátásnak megfelelő épületek biztosítását. Ez az intézmény további átszervezését is vonhatja maga után.

· Tervet készítettünk az óvodák és a bölcsőde játszóudvarának, szabadtéri játszóeszközeinek fejlesztésére, felújítására, melyet az anyagi lehetőségeinket figyelembe véve kívánunk folyamatosan megvalósítani. Ez egy több éves folyamat lesz, melyhez anyagi forrás megkeresése lesz a legnehezebb feladat. Ennek érdekében az ezzel kapcsolatos pályázatok megjelenését fokozott figyelemmel kísérjük. 

· A meglévő udvari játékeszközeink folyamatos karbantartásra, javításra szorulnak. Feladatunk minden tagintézményben ezek figyelemmel kísérése, a szükséges munkálatok elvégzése.

· További terveink között szerepel az óvodában a gyermekbútorok folyamatos cseréje, a kötelező eszköz és felszerelések ellenőrzése, javítása, pótlása.

· Folyamatosan szükség van az óvodai étkeztetéshez kapcsolódó eszközök, az elhasználódott textíliák pótlására.

· Feladatunk az intézmény (bölcsőde, óvoda) játékállományának egy-egy tevékenységi területhez kapcsolódó frissítése. 

· Feladatatunk továbbá, az intézmény járdáinak, betonozott felületeinek felújítása, feljárók kialakítása, az akadálymentesítés megvalósítása.

· Folyamatosan figyelnünk kell a pályázati lehetőségeket az óvoda eszközeinek, berendezéseinek, udvari játékeszközeinek fejlesztésére.
1.2. Személyi feltételek alakulása

Az alkalmazotti közösségről:

Az intézményünkben dolgozó óvónők, gondozónők, dajkák és a kisegítő munkát végzők tudatosan, szakszerűen és magas színvonalon látják el munkájukat. Munkavégzésükre a gyermekközpontúság, a gyermeki személyiség tiszteletben tartása, a tenni akarás a jellemző. Ezért munkaidejükön túl (minden ellenszolgáltatás nélkül) sokat áldoznak szabadidejükből is, hogy a gyermekek személyiségfejlesztése minél teljesebb legyen (színházlátogatások, kirándulások, közös programok szervezése szülőkkel, gyerekekkel stb., vagy csak éppen azért, mert a csoport tervezett feladatai ezt megkívánják). 

A 2015/2016-os nevelési évben a törzsállomány mellett, közcélú foglalkoztatottak és önkéntesek is részt vettek és vesznek a feladatok ellátásában. Ezek a dolgozók 8 órában dolgoztak nálunk. Könnyebbséget jelentetett számunkra, hogy a közcélú foglalkoztatottak többsége már volt intézményünkben, így az előzőleg megismert munkafolyamatokba zökkenőmentesen tudtak bekapcsolódni. Jelenleg 13 fő végzi munkáját intézményünkben. Sajnálatos, hogy bérezésük elmarad az általános minimálbértől, hiszen többségük szívvel, lélekkel látja el a feladatait.

Ebben a nevelési évben is fogadtuk - együttműködési megállapodás alapján - a közösségi szolgálatra jelentkező középiskolás fiatalokat, szervezett keretek között. A munkafolyamatokba való bekapcsolódásnál figyeltünk arra, hogy mindenki elvégzett munkája szükséges és fontos legyen, megvalósítva ezzel a munkához való pozitív viszony kialakulását. 

A nyár folyamán pszichológiai gyakorlatra fogadtunk a Hajnóczy József Gimnázium Humán Szakközépiskola és Kollégiumból (70 óra) 4 fő tanulót, (105 óra) 1 fő tanulót, (140 óra) 1 fő tanulót, (160 óra) 2 fő tanulót, akiket szervezett formában mentorok mellé osztottunk be. 

Ügyviteli titkári gyakorlatra 1 fő jelentkezett. Főiskolai gyakorlatra (45 óra) 1 fő főiskolás hallgatónak biztosítottunk gyakorló helyet. 

Dajka szakvégzettség megszerzésében segítettük az intézményünkhöz forduló hallgatókat gyakorlati hely biztosításával. Intézményünkben kialakult rendszere van a gyakorlatra jelentkezők fogadásának, tanulmányaikhoz szükséges ismeretek átadásának a munkafolyamatok megismertetésének. A visszajelzések alapján a képzési központok elismeréssel szóltak a tudatosan szervezett felkészítő munkánkról. 

Hat éve van lehetőségünk Martfű Város Pedagógiai Díjára óvodapedagógust jelölni. 2016-ban ebben az elismerésben Hovodzák Ferencné óvodapedagógus részesült. A díjazottak magas színvonalú szakmai munkájának elismerése, egyben közösségünk szakmai munkájának erkölcsi elismerését is jelenti, melyet köszönünk a város vezetésének. Az intézményvezetésnek sokkal jobban ki kell használnia mind az óvodában, mind a bölcsődében a központi, állami elismerések, kitüntetések lehetőségét, hiszen nagyon sok remek szakember dolgozik intézményünkben, akik méltán példaként állíthatók a nagyobb szakmai közösségekben is. 
2015/2016. nevelési év személyi állománya és iskolai végzettsége 

	
	Létszám
	Főiskolát végzett
	Felsőfokú

Szakmai végzettség
	Szakközép
	Dajkakép-ző szakm.
	Szakmunk.

(szakács)
	8 általános

	Óvónő
	17 fő
	17 fő
	
	     
	
	
	

	Ped. asszisztens
	2 fő
	
	
	2 fő
	
	
	

	Dajka
	8 fő
	
	
	
	 8 fő
	
	

	Egyéb kisegítő
	1 fő
	
	
	
	
	
	1 fő

	Óvodatitkár.
	1 fő
	
	1 fő
	
	
	
	

	Kisgyermek-nevelő
	7 fő
	 2 fő
	5 fő
	
	
	
	

	Bölcsődei ügyintéző
	 1 fő
	
	
	1 fő
	
	
	

	Szakács
	1 fő
	
	
	
	
	1 fő
	

	Konyhalány
	1 fő
	
	
	
	
	1 fő
	

	Mosó-takarító
	1 fő
	
	
	
	1 fő
	
	

	Összesen:
	40 fő
	19 fő
	6 fő
	3 fő
	9 fő
	2 fő
	1 fő


Továbbképzések:
Intézményünkben öt évre szóló középtávú továbbképzési tervet készítünk, az intézményben dolgozó szakemberek folyamatos fejlődésének biztosítása érdekében, figyelembe véve az óvónőknél az életpálya modell szerinti előbbre jutás biztosítását.

A nevelőtestület minden évben elfogadja az intézmény egy évre szóló beiskolázási programját. 

Az óvodapedagógusok továbbképzésének szervezését, a jelentkezések koordinálását ebben a nevelési évben a területileg illetékes Pedagógiai Oktatási Központok fogják össze. Az intézményeknek nevelési év kezdetén igényfelmérésben jelezni kellett, hogy milyen továbbképzésre van szüksége a nevelőtestület tagjainak az intézményben. Ezek a képzések térítésmentesek, akkreditáltak és beleszámítanak a hét évenkénti kötelezően megszerzendő 120 órába.  Ez a rendszer nehézkesen működött, így hiába adtuk le jelentkezésünket szinte azonnal a meghirdetett továbbképzésekre, csak a nevelési év végén, személyes kapcsolatok miatt sikerült néhány óvodapedagógusnak bekerülni. Az Életpálya Modellben meghatározott előrehaladáshoz szükséges pedagógus szakvizsgás képzések viszont továbbra is költségtérítéses formában szerveződnek.

A képzések megvalósításához a költségvetésünkben lévő forrásokon kívül pályázati lehetőségeket keresünk, és igyekszünk minden lehetőséget kihasználni, pályázni. 

             Munkácsy úti Óvoda:

· 2 fő vett részt „Felkészítés a pedagógiai-szakmai ellenőrzések (tanfelügyelet) és pedagógusminősítési eljárások minőségbiztosítási tevékenységére” 30 órás képzésen

· 1 fő vett részt „Egyre magasabb szinten” Óvodapedagógusok szakmai megújító 30 órás képzésén

· 1 fő „Tehetséggondozó” szakvizsgát tett az Apor Vilmos Katolikus Főiskolán

Május 1. úti Tagóvoda:

· 2 fő vett részt „A diagnosztikus fejlődésvizsgáló rendszer (DIFER) használata és az erre alapozott fejlesztés 4-8 éves korban”  30 órás képzésen

· 1 fő vett részt „Egyre magasabb szinten” Óvodapedagógusok szakmai megújító 30 órás képzésén
Kossuth úti Tagóvoda:

· 1 fő vett részt „Átfogó minőségfejlesztés a közoktatásban” konferencián.

· 1 fő vett részt Óvodapedagógusok szakmai megújító 30 órás képzésén.
· 1 fő Gál Ferenc Főiskola Pedagógiai Karán – óvodapedagógusi diplomát szerzett.

· 1 fő a BME közoktatási vezető és pedagógus szakvizsga irányú képzésen az első évet sikeresen teljesítette.
Dajkák, pedagógiai asszisztensek:

A dajkák közül 1 fő, a közcélú foglalkoztatottak közül 2 fő 2 éves érettségi bizonyítványt adó  képzésre jelentkezett, amelyből egy évet sikeresen teljesítettek. 
            Bölcsőde:

A személyes gondoskodást végző személyek öt éves ciklusokban továbbképzéseken vesznek részt. A gondozónőknek 60 a vezetőnek 80 pontot kell teljesíteni. A továbbképzési 

év januártól - decemberig tart. Ebben az évben 2 fő szakmai műhelyen vett részt tavasszal és ősszel.

Két kisgyermeknevelő befejezte tanulmányait, őket regisztráltuk a Család-, Ifjúság- és Népesedéspolitikai Intézetnél. Intézményünk vezetése igyekszik biztosítani a törvény által kötelező mennyiségű akkreditált képzéseken való részvételt. 

Pedagógus minősítési eljárások: 
Az intézmény vezetése folyamatosan segíti és támogatja a minősítésre jelentkező óvónők szakmai felkészülését. Az intézmény dokumentumainak módosítása, a portfólió készítést segíti (éves tervezés, tematikus tervezés, mintavázlatok, hospitálási napló, csoportnapló – csoportprofil készítés, heti reflexiók beépítése stb.).
Ebben a nevelési évben 2016. január 19-én a Május 1. úti Tagóvodában, 2016. március 8-án a Munkácsy úti Óvodában 1-1 fő óvodapedagógus minősítési eljárására került sor. Ennek a napnak az előkészítése, lebonyolítása összehangolt, tudatos munkát igényelt az óvoda összes dolgozójától. A minősítési eljárások sikeresek voltak, kiváló eredménnyel zárultak, a minősítési eljáráson részt vevő óvodapedagógusok 2017. január 1-től Pedagógus II. kategóriába lépnek.

A következő nevelési évre minősítési eljárásra a megadott határidőig 5 fő óvodapedagógus adta be jelentkezését – 2 fő a Munkácsy úti Óvodából, 2 fő a Kossuth úti Óvodából, 1 fő a Május 1 úti Tagóvodából – akik közül 1 fő a tervezett jogszabályi változások szerint minősítési eljárás lefolytatása nélkül is ideiglenes Pedagógus II. fokozatból Pedagógus II. fokozatban maradhat. 2017. január 1-től a jogszabály alapján az 1958 előtt született pedagógusok minősítési eljárás nélkül átkerülnek Pedagógus II. fokozatba, amely intézményünkben 1 fő óvodapedagógust érint. 

A gyermekközösségekről: 

Óvodában:

Az 2015/2016-ös nevelési évben 8 óvodai csoport működött hagyományos koronkénti elosztásban, illetve részben vegyes szervezésben. Az óvodák feltöltöttségének változását a következő táblázat mutatja be.
Gyermekek kor szerinti megoszlása:
	
	2015.10.01.
	2016.05.31.

	Kiscsoportos korú:
	      /Statisztikai adat/
	      /Óvodai nyilvántartás/

	Munkácsy 
	  22 fő
	  25 fő

	Kossuth
	  13 fő
	  19 fő

	Május 1 
	  12 fő
	  14 fő

	Összesen:
	  47 fő
	  58 fő

	Középsős korú:
	
	

	Munkácsy 
	  18 fő
	  21 fő

	Kossuth út
	  16 fő
	  14 fő

	Május 1 
	  12 fő
	  11 fő

	Összesen:
	  46 fő
	  46 fő

	Nagycsoportos:
	
	

	Munkácsy 
	  21 fő
	  23 fő

	Kossuth
	  20 fő
	  19 fő

	Május 1.
	  15 fő
	  14 fő

	Összesen:   
	  56 fő
	  56 fő

	Mindösszesen:
	149 fő
	160 fő


A 2015/2016-ös nevelési évben az október 1-jei statisztika alapján az óvodákba 149 gyermek járt. A nevelési év során 11 fővel nőtt a gyermeklétszám, amely az elmúlt éveket tekintve is hasonlóan növekedett. A csoportok számának meghatározásánál ezzel az év közbeni növekedéssel számolni kell. Az átlagos csoportlétszám 18,62-ről – 20 fő-re emelkedett. A létszám megfelelt a törvényi előírásoknak, hiszen a törvényileg meghatározott átlaglétszám 20 fő, de az állami támogatás képlete a maximális 25 fős létszámmal számol, így érezhetően csökkent a támogatás szintje. 
Eddigi adataink alapján a 2016. szeptember 1-jén induló óvodai létszám 159 fő, csoportszervezés szempontjából 163 fő, amely magasabb, mint a tavalyi létszámunk, ennek oka a 2013-ben született gyermekek magasabb születési száma.
Adataink alapján a következő évben is hasonlóan kell számolni, a területi eloszlás jelenthet problémákat a 2017/2018-as nevelési év csoportjainak kialakításánál, mint ahogy a 2016/17-es nevelési év csoportszámának meghatározásánál is látható volt a Kossuth úti Tagóvodában. 2015. szeptember 1-től három éves kortól kötelező az óvodába járás, de ez Martfűn már két évtizede folyamatosan megvalósul, így gyermeklétszám emelkedést ez nem okoz intézményünkben. A kötelező óvodába járást a jegyzővel közösen ellenőrizzük.
A gyermekek egyre több szocializációs, beilleszkedési, tanulási, magatartási gonddal küzdenek (amelynek okait ez a beszámoló most nem vizsgálja). A gyermekek nehezebben alkalmazkodnak társaikhoz, s ez a nagyobb létszámú csoportokban fokozottan jelentkezik problémaként. Ezt a tudatos és türelmes nevelőmunka mellett csak a csoportlétszámok csökkentésével lehet enyhíteni, amelynek viszont finanszírozási következményei vannak.

A 2015/2016-os nevelési évben 32 gyermeket engedtünk iskolába, a visszamaradt tanköteles korú gyermekek száma 19 fő. A magas visszamaradott létszámot indokolja a tankötelezettség időpontjának változása - a szülők nem akarják engedni a nyári születésű gyermekeiket iskolába – valamint több gyermeknél részképesség fejletlenséget diagnosztizáltunk a gyógypedagógussal egyetértésben. Ebben az esztendőben iskolaérettségi vizsgálaton, pszichológiai vizsgálaton, illetve SNI és BTMN kontroll vizsgálaton 15 gyermek vett részt.  Az iskolaérettségi vizsgálatok helyben kerültek megszervezésre, a többi vizsgálatot Szolnokon végezték. Sajátos nevelési igény megállapítása miatt 1 gyermeket irányítottunk a Tanulási Képességet Vizsgáló Bizottság elé. Ezeket a vizsgálatokat a szülő beleegyezésével, illetve kérésére végeztettük el. A szülők és a mi szakmai véleményünk alapján, jó a helyben végzett vizsgálat, illetve konzultációs lehetőség az óvónő és a vizsgálatot végzők között. Ebben az évben sem működött a pszichológiai tanácsadás, amelyet eddig biztosítottunk a gyermekeknek (a JNSZM Pedagógiai Szakszolgálat Szolnoki Tagintézménye nem tudott szakembert biztosítani). A pszichológus feladatellátására nagy szükségünk lenne, mert jelenleg nemhogy hatékony segítségnyújtásról, de ellátásról sem beszélhetünk. A szülői tanácsadás, illetve a gyermekek megsegítése egyre hangsúlyosabb feladatunk lenne, ezért szükség lenne az intézményben logopédus, óvodapszichológus alkalmazására, akár más intézménnyel közösen is. 

A logopédiai foglalkozásokon 35 fő nagycsoportos gyermek vett részt. Logopédiai minősítésük alapján 16 fő tünetmentes lett, a többi gyermeknek további terápiára van szüksége, melynek megszervezése az iskola feladata. A logopédiai foglalkozások hatékonyságát nagymértékben javítaná, ha az otthoni gyakorlás intenzívebb lenne. Ennek javítására nagyobb hangsúlyt kell fektetni a szülőkkel közösen.

Gyermekétkeztetés:

A törvényi változások miatt az étkezés nyilvántartásában illetve a kedvezmények igénybevételében ebben a nevelési évben változások történtek. Jelentősen több kisgyermek jogosult a térítésmentes étkezésre, mint az előző nevelési évben. A gyermekek 27 % - a fizet térítési díjat, 73 % - a valamilyen kedvezmény alapján kedvezményesen étkezik.
Kedvezményes étkezés alakulása 2016.05.31-én:

	
	Kedv.

nélkül étkező
	Rgyk.
	Tartós beteg
	Családjában tartós beteg
	3 v. több gyerek
	Nevelésbe vett
	1 főre jutó jöv.

	Munkácsy úti Óvoda:
	  18 fő
	4 fő
	· 
	1 fő
	10 fő
	4 fő
	32 fő

	Május 1 úti Tagóvoda:
	    7 fő
	6 fő
	· 
	· 
	13 fő
	-
	13 fő

	Kossuth úti Tagóvoda:
	  18 fő
	6 fő
	2 fő
	2 fő
	  9 fő
	-
	15 fő

	Összesen:   
	  43 fő
	16 fő
	2 fő
	3 fő
	32 fő
	4 fő
	60 fő


Bölcsődében:
A 2015. évi bölcsődei gyermekfelvétel az intézmény felvételi szabályzata alapján történt. A 34 férőhelyen, 29 kisgyermekkel kezdtünk 3 csoportban. Ez a létszám novemberre 31 főre emelkedett, 2016 januárjára pedig elérte a teljes létszámot, a 34 főt.  

2-2 kisgyermeknevelő (délelőttös-délutános) végezte a nevelési, gondozási feladatokat. Év közben az előjegyzésben lévő gyermekek közül (amennyiben a szülő dolgozott) mindenki felvételre került. 2016. május 31-én 34 gyermek látogatta a bölcsődét.

A gyermeklétszám alakulásáról havi statisztikát vezetünk, mely szerint a kihasználtságunk az év során a beíratott gyerekekhez viszonyítva 100 %-os, a bent lévő gyermekekhez viszonyítva 99 %-os lett.

Csoportelosztás:

	
	2015.09.01.
	2016.05.31.

	
	
	

	Nagycsoport I. 
	  12 fő
	  12 fő

	Nagycsoport II.
	  10 fő
	  11 fő

	Nagycsoport III.
	    7 fő
	  11 fő

	Összesen:
	  27 fő
	  34 fő


Korcsoport szerinti megoszlás:

	Év
	0-11 hó
	12-23 hó

Kistipegő korú
	24-35 hó

Nagytipegő korú
	36 hó –

Nagycsoportos
	Összesen:

	2015.09.01.
	-
	6 fő
	23 fő
	0 fő
	29 fő

	2016.05.31.
	-
	3 fő
	23 fő
	8 fő
	34 fő


Kedvezményes étkezés alakulása 2016.05.31-én:
	
	Kedv.

nélkül étkező
	Rgyk.
	Tartós beteg
	Családjában tartós beteg
	3 v. több gyerek
	Nevelésbe vett
	1 főre jutó jöv.

	Bölcsőde  
	  12 fő
	  3 fő
	-
	1 fő
	4 fő
	-
	14 fő


A gyermekek 35 % - a fizet térítési díjat, 65 % - a valamilyen kedvezmény alapján kedvezményesen étkezik.
A bölcsődei gyermeklétszámok bemutatása a kötelező bölcsődei statisztika alapján készült el. 

Szociális szempontból megnőtt a bölcsőde szerepe, egyre több olyan kisgyermeket nevelünk, ahol a bölcsődei ellátással a családok megélhetését segítjük elő. Megfigyelhető, hogy 2014-ban elsősorban 16-19 hónapos gyermekeket írattak be, 2015-ben 12-24 hónapos korosztályvolt a jellemző. A 2016-os beiratkozási időszakban is megfigyelhető volt, hogy egyre fiatalabb gyermekeket íratnak be a bölcsődébe, többször jelentkezik igény 1 éves kor alatti ellátásra is. Ez a tendencia, ha állandósul, szakmai és tárgyi feltételrendszerben is változásokat von maga után, amelyre fel kell készülnie az intézménynek.

Érdekesség, hogy eddig a szülők elsősorban a GYED letelte után igényelték az intézményi elhelyezést, most már többségében kihasználják a GYED melletti munkavégzés lehetőségét is, sőt a GYED Extra nyújtotta kedvezményeket.  Egyre korábban térnek vissza munkahelyükre, vagy keresnek új munkát, mert a családoknak nagy szüksége van mindkét szülő jövedelmére, hiszen így is komoly anyagi nehézségekkel küzdenek, ezért nagy örömmel fogadták, hogy Martfűn nincs működéshez kapcsolódó gondozási díj.

A gyermekeket szakképzett kisgyermeknevelők látják el. Kettő szakgondozónő sokéves tapasztalattal rendelkezik, ez évben az iskolát végző kolléganőink is megszerezték szakképesítésüket kisgyermekgondozó-nevelő szakon ketten. Egy kisgyermeknevelő óvónői képesítése mellett rendelkezik csecsemő és kisgyermek gondozói végzettséggel. Két kolléganőnk jelenleg Gyed-en van, helyettesíteni szakképzett kisgyermeknevelőket vettünk fel. 

Két kisgyermeknevelő főiskolai végzettséggel rendelkezik, az egyik óvónői, a másik kisgyermeknevelői diplomával. Jelenleg egy kisgyermeknevelő főiskolai tanulmányokat folytat. A bölcsődei felnőtt létszám a törvényi minimum szinten megállapított, a feladat színvonalas ellátását nagymértékben segítették a közcélú foglalkoztatottak és az önkéntes segítők. 

Megtörtént a 2015/2016-os bölcsődei beiratkozás. Eddig 32 szülő kérte az ellátást 2016. szeptember 1-től. 
2. Az óvodák és a bölcsőde szakmai munkája
2.1. Az óvodák szakmai munkája a 2015/2016-os nevelési évben

Szeptemberben az intézmény Pedagógiai Programja szerint kezdtük meg a nevelő, oktató, gondozó munkát. Az év folyamán felülvizsgáltuk és a törvényi szabályozásnak, az intézményi változásoknak megfelelően elkészítettük a Pedagógiai Program módosítását, a csoportnaplókat, beszerzésre kerültek a hatályos nyilvántartások, így az intézmény működése a nevelési év során zavartalan volt. 
A 2015/2016-os nevelési évet hat homogén valamint két részben osztott csoporttal kezdtük új munkarendben. Az óvodákban dolgozó két pedagógiai asszisztens segítette a nevelő-oktató munkát. A munkakörüket nagyon nehéz volt meghatározni, mivel ez óvodában még új feladat. A csoportokban dolgozó óvodapedagógusok segítségét is kértük ehhez a feladathoz, mivel a közösen kialakított munkamegosztás szolgálja leginkább a gyermekcsoport érdekeit. A következő nevelési évben is elsődleges a pedagógiai asszisztensek feladatának konkretizálása.

A kiscsoportokban befogadási időszakban biztosítottuk a gyermekek számára az anyás befogadás lehetőségét, amivel a szülők többsége élt is. 
A nevelési évben végig jellemző volt - elsősorban a Munkácsy úti Óvoda kiscsoportjában - a szülők és az óvoda kapcsolatában megváltozott szemlélet. Problémák merültek fel a szülői szerepek gyakorlásában illetve a liberális nevelés következtében bekövetkező gyermeki viselkedések kezelésében. Nagyon fontos feladatunk a jövőben a nevelési elveink szakmailag alátámasztott, határozott képviselete a szülők felé, a családi nevelés segítése.
A tevékenységek tervezésében, a tematikus tervek, vázlatok írásában nagyon sokat haladtunk előre. A tudatosan átgondolt célok, feladatok koherenciája a nevelési év végére már nagyrészt jellemezte a tervezés dokumentumait. Rendszeresen terveztünk és szerveztünk óvodai szinten közös délelőttöket, ünnepeket, részt vettünk különböző programokban. Jellemző volt a tevékenységeink tényszerű dokumentálása, alátámasztása fényképekkel, valamint kommunikálása a külvilág felé.
Az intézmény óvodái a Pedagógiai Programon belül, két nevelési gyakorlattal működnek, ezzel is erősítve a tagóvodák szakmai autonómiáját, saját arculatának alakítását megőrzését.

Két tagintézményünk – a Munkácsy és a Kossuth úti Óvoda - a „Játékvár – Vár a játék” című program, - a Május 1 úti Tagóvoda az „Óvodai nevelés a művészetek eszközeivel” című program szerint neveli az odajáró gyermekeket. 2009. szeptember 1-vel a Munkácsy és a Kossuth úti Óvodában bevezetésre került a Kompetencia alapú óvodai programcsomag, melyet Martfűn 6 csoportban alkalmazunk. A programcsomag elemeit a Május 1. úti Tagóvodában is beépítik a nevelőmunkába.
Kiemelt feladataink a munkatervünk alapján:
· Legfontosabb feladataink közé tartozott a 2013. szeptember 1-jétől bevezetésre kerülő Pedagógus Életpálya Modell elindítása, folytatása, pedagógus portfólió előkészítése, elkészítésének segítése. Az óvodapedagógusok minősítése a következő években folyamatosan zajlik, amelyhez kötelező a Pedagógus Portfólió elkészítése. Ennek segítésére nevelőtestületi értekezleteket, munkaközösségi megbeszéléseket rendszeresen szerveztünk és szervezünk. 

· Az intézményi önértékeléssel kapcsolatosan a beszámoló külön részben megjeleníti az elvégzett feladatokat.

·  Legfontosabb feladataink közé tartozott a Pedagógiai Program elemeinek tudatos alkalmazása, a nevelési gyakorlatokba való beépítése. Ez főként a mindennapi mozgásos tevékenységekre és a kiemelt figyelmet igénylő gyermekek fejlesztési lehetőségeire irányult. A nevelőmunka tudatosabb tervezésének erősítése, a differenciált fejlesztés lehetőségeinek pontos tervezése és kihasználása.

· A tehetséggondozás, a tehetségígéretek felmérésének elindítása, a fejlesztési formákhoz szükséges feltételek kialakítása feladatunk volt, de ennek megvalósításához nem voltak meg a megfelelő körülmények, ezért a következő nevelési évben is feladatként fogalmazódik meg a nevelőtestület számára. 
· Szakmai, gyermekvédelmi munkánk felelősségteljes ellátásához részt vettünk helyi fórumokon, konferenciákon. Folyamatos volt a munkakapcsolat a Gyermekjóléti és Szociális Szolgáltató Központ munkatársaival, a Polgármesteri Hivatal Népjóléti Irodájával és a Gyámhivatallal.  A hátrányos és halmozottan hátrányos helyzetű státusz megállapításának törvényi változása még nagyobb figyelmet és közvetlen kapcsolattartást igényelt az érintettek körében. Gyermekvédelmi feladataink ellátása során személyes segítséget nyújtottak a gondozónők és a gyermekvédelmi felelősök a családok szociális problémáinak megoldásában, a gyermekek érdekeit figyelembe véve.

· Munkánkat a „Játékvár” a „Bóbita” és a „Mozdulj” munkaközösség segítette (az SZMSZ-ben szabályozott feladataik alapján), akik éves munkaterv alapján végezték munkájukat. Tevékenységeikkel, ötleteikkel segítették, hogy minél színvonalasabban valósuljanak meg a programban megfogalmazott célok és feladatok. Ennek érdekében kidolgozták és működtették a belső továbbképzési rendszert, amely a személyes kapcsolattartásra, a módszertani megújulásra helyezte a hangsúlyt.
·  A „Játékvár” munkaközösség tagjai elkészítették az éves tervezést korosztályokra lebontva a Pedagógiai Program téma meghatározásai alapján, melyek elektronikusan is elérhetők az óvodapedagógusok számára. 
· A „Bóbita” munkaközösség feladata az óvodai ünnepek, ünnepélyek, programok, rendezvények tervezése, szervezése és lebonyolításának vizsgálata, az ehhez kapcsolódó hospitálási napló használatának bevezetése volt, melyet részben megvalósítottak. A hospitálási napló kidolgozása még a következő év nevelési feladatai közé épül be. Az ünnepek, rendezvények forgatókönyvének, eljárásrendjének összegyűjtése folyamatban van.

· A „Mozdulj” testnevelés munkaközösség feladatai közé tartozott bekapcsolódás az egészségnevelés és környezeti nevelési program feladataiba. Feladatuk volt még az egészséges életvitel kialakítása, testi képességek, fizikai erőnlét fejlesztése, vízhez szoktatás megszervezése a pedagógiai programban meghatározottak szerint, valamint gyógytorna bemutató és családi sport napot szervezése, melyeket sikerült is megvalósítaniuk. 

Az óvodák programjai a 2015/2016-os nevelési évben:

· A nevelési év elején ismét csatlakoztunk az országos illetve városi kezdeményezéshez, így óvodánkban megszerveztük az autómentes napot. 

A szemlélet alakítása, az egészséges életmód, a környezetünk megóvása fontos üzenete volt ennek a napnak. 
· Idén is színvonalas programokkal vártuk vendégeinket és óvodásainkat a hagyományos Mihály-napi vásárra. Ezen a napon a szövés mesterségével ismerkedhettek a gyerekek, maguk is alkothattak, erőpróbákon vehettek részt. 
· Ebben a nevelési évben is két alkalommal, ősszel és tavasszal megszerveztük a vízhez szoktatást a nagycsoportos gyermekek számára. 

· Az Advent megszervezése és lebonyolítása – Munkácsy úti Óvoda innováció - sikeresen megvalósult. Az óvónők közösen állították össze azokat a programokat, tevékenységeket, amelyekkel mi is hozzájárulhattunk a szeretet ünnepének meghittebbé tételéhez. A szülők segítségével és részvételével a család, mint a legfontosabb társadalmi közeg szerepét próbáltuk erősíteni a gyermekekben és természetesen a szülőkben is.
· Megemlékeztünk a jeles napokról, a Föld Napja alkalmából „egy gyermek-egy palánta” programja során virágokat ültettek, virágmagokat vetettünk balkonládákba. A gyerekek folyamatosan figyelemmel kísérték a palánták cseperedését és a magok szárba szökkenését.
· A Mikulásvárás, az Anyák napja, Mamák napja, ünnepségeink és pedagógiai tartalomban jók voltak, a szervezésnél a tavalyi év tapasztalatait felhasználva átgondoltabban, a sok vendégre számítva szerveztük meg, tapasztalataink szerint sikeresen. 
· A Március 15-ét a Kossuth úti Tagóvoda szervezésében közösen ünnepeltük. 
· A kunszentmártoni óvoda szervezésében a „Mozdulj” Sportnapon gyermekek és szülők közös vetélkedésében sikeresen szerepeltek nagycsoportosaink. 
· A Homoki óvoda szervezésében megrendezett környezetvédelmi vetélkedőn is mindhárom óvodából részt vett egy-egy csapat a nagycsoportosaink közül. A környezetvédelmi vetélkedőn átfogó tudásról adhattak számot a gyerekek, életkori sajátosságaikhoz igazított feladatok révén. 
· A Vár-lak programot az idén is megszerveztük a leendő óvodásaink részére. Óvodáinkba közel 40 szülő és kisgyermek érkezett, ahol lehetőségük volt bepillantani az óvodai életbe. Ebben az évben délutáni időpontra tettük a rendezvényt, annak érdekében, hogy minél több szülő el tudjon jönni erre a néhány órára. A szülők nagyon érdeklődőek voltak, a gyermekek a szervezett tevékenységekbe bekapcsolódtak.

· A Kossuth úti Tagóvoda innovációs programja a Színes Világ”, melynek ünnepein tartalmas együttléteket szerveztünk a családok tagjaival.
· Ebben az évben első alkalommal rendeztük meg a családi sportnapunkat „Martfűtől-Rióig” címmel. Az edzőtábor délelőtt a Május 1. úti Tagóvodában volt, ahol szülői támogatással ugráló várazhattak valamint számukra kedvelt tevékenységeken vehettek részt a gyermekek. A délutáni közös rendezvényen is nagyon jól érezték magukat a családok. A sport programon közel 300 fő vett részt. A rendezvényhez kapcsolódóan az önkormányzattól és az alapítványtól sporteszközöket kaptunk.

· Ebben az évben is minden csoportnak lehetősége volt kiránduláson részt venni. A kirándulások minden esetben jól szervezettek, jó hangulatúak voltak, a szülőket megfelelően tájékoztatták az óvónők a szükséges tudnivalókról.

· Több rajzpályázatra neveztük a középső és nagycsoportos gyerekeket.
· Az iskolával való jó kapcsolat bizonyítéka a jó hangulatú Fecsketábor augusztusban, a látogatások megszervezése óvónőknek az iskolában, tanítóknak az óvodában. Egymás kölcsönös segítése a különböző programokon: alapítványi bálok, iskolai mesejáték, óvodai adventi programok, gyermekvédelmi felelősök esetmegbeszélései, nyílt napok óvodában, iskolában stb.
· Csoportjaink több alkalommal vették igénybe a Művelődési Központ helyiségeit, programjaikon szívesen vettek részt. Folyamatos a kapcsolattartásunk a Könyvtárral, a Múzeummal, ahol egy-egy tematika szerinti foglalkozásokon rendszeresen részt vettek.
· A helyi Médiacsoporttal kölcsönös kapcsolata alakult ki az intézménynek, tudósítanak az óvodák programjairól és az óvónők is rendszeresen írnak cikkeket a városi újságba.

· Az intézmény munkáját, működését egész évben folyamatosan segítette Martfű Város Önkormányzata, a civil szervezetek, egyházak, a helyi gyárak, vállalkozások.
A következő nevelési év feladatai:
· Fontos feladatunk lesz továbbra is a Pedagógus Életpálya Modell folytatása, a nevelőtestület felkészítése tanfelügyelői ellenőrzésre, szaktanácsadói látogatásokra, minősítésekre. Ennek érdekében belső képzéseket szervezünk, valamint biztosítjuk a célirányos továbbképzéseken való részvételt. A tudatosabb felkészülés érdekében én és az intézményvezető-helyettes szakértői tapasztalatainkat is felhasználva segítjük az óvodapedagógusok előrehaladását. Az óvodapedagógusokat ösztönözzük a minősítési eljárásban való részvételre és portfólió készítésre.

· A Beiskolázási Tervben a továbbképzések elsődlegesen az óvodapedagógusok korszerű módszertani, szaktárgyi tudásának fejlesztését támogatják.

· Az intézmény dokumentumai közül aktualizálásra kerül a Felvételi Szabályzat, Közalkalmazotti Szabályzat.
· Az óvodákban önértékelési csoport működtetése, az átfogó intézményi önértékelés előkészítése, az intézményi elvárás rendszer alapján.

Feladatunk az intézmény ötéves önértékelési terve alapján éves önértékelési terv készítése.

· A pedagógiai programunkban biztosítjuk a két nevelési gyakorlat további működését, hogy a kompetencia alapú óvodai programcsomag és az intézményünk által megfogalmazott globális cél- és feladatrendszernek megfelelően tudjunk működni és sikerkritériumainkat elérni. A folyamatos nyomon követés biztosított minkét óvodában. A fenntarthatóság érdekében a pedagógiai programot módosítottuk, mellékletekkel kiegészítettük, melyek felhasználhatóságát folyamatosan figyelemmel kísérjük.

· A csoportnaplóban lehetőséget adunk a csoportprofilok elkészítésére, reflexiók megfogalmazására, amely segíti az elemző, értékelő, tervező, nevelőmunkát.

· Az előző nevelési évben életkoronként kidolgozott éves tervezés beválásának vizsgálata, tapasztalatok gyűjtése.
· Továbbra is tudatosan figyeljük az óvodával kapcsolatos pályázatokat.
· Kiemelt feladatként tervezzük a felzárkóztató nevelés mellett, hogy a nevelőtestülettel közösen kidolgozzuk a tehetséggondozás megvalósítási formáit. Ebben a feladatban mind a három munkaközösség feladatokat kap. 
· Erősítjük a nevelőmunka tudatosabb átgondolását, mint a differenciált képességfejlesztés, vagy beilleszkedési, tanulási, magatartás- és viselkedészavarral élő gyermekek fejlesztésének tervezését. 
· Fontos szakmai feladatunk, hogy az Óvodai Nevelés Országos Alapprogramjának megfelelően szervezzük és biztosítsuk minden kisgyermek számára a mindennapi testnevelés lehetőségét a pedagógiai programunkba beépítve. A „Mozdulj” munkaközösség ebben a nevelési évben kiemelten foglalkozik a vízhez szoktatás módszertanával. A „Mozdulj” munkaközösség feladata lesz a családi mozgásprogramok szervezése, megvalósítása.

· A módszertani továbbképzéseken szerzett ismeretek átadása úgynevezett „ismeretátadó szakmai napok szervezése” a nevelőközösség tagjainak, és hasznosítása a mindennapi óvodai gyakorlati munkában. Ezeket a feladatokat a „Játékvár” munkaközösség szervezi. Ebben az évben vizsgáljuk és ellenőrizzük, hogy a különböző gyermeki mérések metodikáját egységesen értelmezzék és hajtsák végre az óvodapedagógusok.

· A „Bóbita” munkaközösség feladata a nevelőtestület határozata alapján az ünnepek, ünnepélyek, programok, rendezvények forgatókönyveinek, eljárásrendjeinek összegyűjtése, rendezése, szerkesztése, elektronikus kiadvány készítése. Feladata még a tehetséggondozással kapcsolatos elképzelések összehangolása, ütemezése. 

· A törvény által meghatározott gyermeki mérés, értékelés rendszerét felülvizsgáljuk.  A jogszabályváltozások és tapasztalatok alapján, az egyéni fejlődés nyomon követésének dokumentumán változtatunk az objektív és összehasonlítható értékek érdekében. 

· Tapasztalataink alapján az intézményünkben kialakított felelősi rendszer jól működik, az adott felelősök odafigyeltek a rájuk bízott területekre, sokkal tudatosabban, szervezettebben végezték a dolgozók munkájukat.

· Folyamatosan és hatékonyan működtetjük a belső hospitálások rendszerét a „Játékvár” a „Bóbita” és a „Mozdulj” munkaközösséggel közösen.
2.2. Önértékelési rendszer az óvodákban – beszámoló a Belső Önértékelési Csoport munká-

       járól
A 20/2012. (VIII. 31.) EMMI rendelet alapján az intézmények a pedagógiai-szakmai ellenőrzés részeként kötelesek a törvényességi előírásoknak megfelelő módon működtetni az intézményi önértékelés rendszerét. Ehhez a munkához az Oktatási Hivatal az óvodák számára is útmutatót adott ki, amelyet 2015. október hónapjában és 2016. január végén módosítottak. 

Az önértékelési rendszer a pedagógusok a vezetők és az intézmény belső ellenőrzését jelenti a központi standardoknak megfelelő intézményi elvárások, értékelési eljárások, módszerek és eszközök segítségével. Az intézményi önértékelés célja, a pedagógusok, vezetők és az intézmény kiemelkedő és fejleszthető területeinek feltárása, önfejlesztési és intézkedési terv alapján a minőségi munkavégzés erősítése, az intézmény hatékony, magas szintű működtetése.

A nevelési év során elvégzett feladataink:
Belső Önértékelési Csoport létrehozása, éves munkaterv elkészítése, a dolgozók tájékoztatatása az intézményi önértékelésről:
· A nyár folyamán e-mailben mindenki megkapta a szakmai ellenőrzésekhez kapcsolódó útmutatókat, így az óvodapedagógusoknak lehetősége volt előzetes ismereteket szerezni a témával kapcsolatban.

· A tanévnyitó nevelőtestületi értekezleten szóbeli és írásos tájékoztatást kaptak az óvodapedagógusok az intézményi önértékelés területeiről, az előttünk álló feladatokról, azokról a kapcsolódási pontokról, amely az intézményi elvárások kidolgozása során őket is érinti. 

· Elkészült az éves munkaterv, amely meghatározta a Belső Ellenőrzési Csoport tagjainak feladat megosztását, az ellenőrzésben részt vevő kollégákat, az ellenőrzések időtervét.

· Mivel a 2015. októberben kiadott útmutatóban már az jelent meg, hogy első körben csak a tanfelügyelet előtt álló kollégákat kell bevonni ebbe a körbe, majd 2016. február elején törölték a tanfelügyeleti ellenőrzéseket is az intézményünkben, így az önértékelést megelőző elvárás rendszerek kidolgozását, a kérdőívek papír alapú kiadásához szükséges dokumentumokat és az óralátogatásokhoz szükséges megfigyelési szempontsort készítettük el ebben a nevelési évben.

Dokumentációk:
· Pedagógusok önértékeléséhez kapcsolódóan összeállítottunk egy dokumentumot, amely tartalmazza a pedagógusok önértékelésének területeit, az önértékelés módszertanát, eszközeit, a pedagógusok önértékelésének folyamatát, a dokumentumelemzés, és a tevékenység megfigyelésének szempontjait, a pedagógus önértékelő kérdőívét, javasolt interjúkérdéseket. Annak ellenére, hogy további módosítások várhatóak az önértékeléssel kapcsolatban, ezt a dokumentumot mindenki megkapta e-mailben a nyár elején véleményezésre, mert alapvető változások nem várhatóak ebben a folyamatban.

· A tagintézményekben team munkában megvalósult a Pedagógiai Program és az intézmény stratégiai dokumentumainak áttekintése, amely az óvodapedagógusok önértékeléséhez szükséges elvárások kidolgozását segítette elő.

· Köszönöm szépen a BECS tagok és az összes óvónő munkáját, a szempontokhoz kigyűjtött tartalmakat, amelyek segítségével megfogalmazásra kerültek az intézményi elvárások. Ez a munka arra volt még nagyon jó, hogy fény derült olyan hiányosságokra a Pedagógiai Programban, amelyet a sikeres ellenőrzésekhez feltétlen pótolni kellett.
· Elkészült az intézményi elvárás rendszer pedagógusokra vonatkozó része, amely a Pedagógiai Program mellékleteiben található meg. A szakmai ellenőrzéseket a következő nevelési évben ez alapján végezzük.

· A program átdolgozása megtörtént, a tartalmi részben módosításra került az intézmény minőségügyi tevékenysége, kiegészült az alapvető elveiknél az „éljünk egészségesen” rész, bekerültek az IKT alkalmazásának lehetőségei a megismerési folyamatokba és az online kapcsolattartás lehetősége, mint kapcsolattartási forma.

Ellenőrzések:
· A nevelési év során, mivel nem volt tanfelügyeleti ellenőrzésünk, így nem kellett lefolytatni senkinél az önértékelési folyamatot, így a nyílt napokon próba ellenőrzéseket végeztünk, amelynek a célja elsősorban a megfigyelési szempontsor kitölthetőségének vizsgálata volt.

· Tapasztalataink szerint ebben a megfigyelési szempontsorban több átfedés is tapasztalható, kitöltése nem egyszerű a megfigyeléssel egy időben.

A következő nevelési év feladatai:
· A 2016/2017. nevelési évre vonatkozó munkaterv elkészítése.
· A vezetői önértékelés elvárásainak kidolgozása az intézményi dokumentumok vizsgálata alapján.

· Az intézményi önértékelés elvárásainak kidolgozása az intézményi folyamatok vizsgálata alapján.
· Az előző nevelési évben elkészített nyomtatványok felülvizsgálata, aktualizálása a törvényi változások tükrében.

· Minősítési eljárásban résztvevő pedagógusok segítése, tevékenységeik látogatása, részükre tanácsadás nyújtása.

2.3. A bölcsődei nevelés tartalmáról
A bölcsődei élet megszervezése, a „Bölcsődei nevelés–gondozás szakmai szabályai” - módszertani levél, valamint a Gyvt. alapján történik. Ezek határozzák meg a bölcsőde működésének személyi és tárgyi feltételeit.

Ezt egészíti ki a helyi sajátosságokat figyelembe vevő Szakmai Program. Ebben preferált helyet kap a szülőkkel való kapcsolattartás és a gyermeki játéktevékenység fejlődésének az elősegítése (nagymozgások, finommotorika  stb). A 2016-os évben új Szakmai Program kidolgozására került sor. Az új törvények és a változó  jogszabályi követések miatt.

· Bölcsődénk feladata a 3 éven aluli gyermekek napközbeni ellátása, gondozása, testi- szellemi fejlődését elősegítő nevelése. 

Célja mindazon családok igényeinek kielégítése, akiknek szükségük van arra, hogy napközben mások gondoskodjanak gyermekeikről.

A gyermekek bölcsődei felvétele az intézmény felvételi szabályzata alapján történik.

Az ellátásban részesülő gyermekek a KENYSZI rendszerben rögzítésre kerülnek, és napi jelentési kötelezettsége van az intézménynek az ellátottakról. Ez alapján részesülünk állami normatív támogatásban.

· A játék a gyermekek mindennapi tevékenységéhez tartozik. 

Ezért nagyon fontos a megfelelő minőségű és mennyiségű játék. Anyagi lehetőségeink szűkösek, de a 2015/16 nevelési évben, pénzbeli támogatást kaptunk, intézményünk alapítványától (Portyázó Porontyok). Ebből az összegből tudtunk vásárolni a csoportokba szükséges játékokat a gyermekek számára. A csoportszobai játékok „fogyóeszközök”. Ezek pótlására a szülői munkaközösség is besegít évente kisebb összeggel.

· A szülőkkel való jó kapcsolattartás érdekében tájékoztató szülői értekezletet szerveztünk, melyen teljes körű tájékoztatást adtunk a bölcsődei életről.
· A bölcsődei élet megkezdése előtt, családlátogatást végeztünk. Otthonukban látogattuk meg a gyermekeket, elősegítve a bölcsődei életbe való beilleszkedésüket.

· Családi délutánokat szerveztünk decemberben és gyermeknapkor.

2016. évben június 7-én tartottuk a gyermeknapot.

· A „családos” összejövetelek az érzelmi kötődést, a kiegyensúlyozottságot erősítik.

Bevontuk a szülőket az alapítványi bál szervezésébe, lebonyolításába.

Részt vettnek a bölcsőde udvarának, kertjének szépítésében.

· „Bölcsődekóstolgató” – néven nyílt napokat szerveztünk, melyen a GYES- en, GYED- en levő anyukák, gyermekeikkel együtt ismerkedhettek a bölcsődében folyó nevelő-gondozó munkával. A 2016-os nevelési évben április 25, 26-án tartottuk, melyre 17 édesanya jött el gyermekével. A jelzések alapján 15 anyuka szeretné majd beíratni gyermekét a következő évre.

· Bölcsődénkben általánossá vált a fokozatos anyás beszoktatás, amely lehetővé tette a gyermekek számára, hogy az idegen környezettel, a biztonságot jelentő édesanya segítségével ismerkedjenek meg. A kisgyermeknevelőknek pedig ez által lehetősége nyílt arra, hogy megfigyelje a gyermek egyéni szokásait, fejlettségi szintjét. A beszoktatás előtti családlátogatás, és a szülői értekezlet szintén segítette a bölcsőde - szülő között kialakuló közvetlen kapcsolatot, és a gyermek személyre szabott nevelését. 

A kisgyermeknevelők naponta tájékoztatják a szülőket a gyermekükkel kapcsolatos eseményekről, szükség esetén pedig szívesen adnak tanácsot nevelési, gondozási problémák megoldásához. Célunk, hogy erősítsük a szülők és gyermekek kompetenciáját.

Intézményünkben SZMK, és Érdekképviseleti Fórum működik. Jelen nevelési évben,
egy szülő élt panaszjoggal az intézmény vezetősége felé. Panaszát kivizsgáltuk, majd 
orvoslásra került a szülő megelégedésére.

· Az SZMK segíti a kapcsolattartást a szülők és a bölcsődei dolgozók között. Részt vett a rendezvények előkészítésében, lebonyolításában.

· A jól szervezett, folyamatos napirend biztosította a gyermekek számára az állandóságot, az önállósodási törekvések erősödését, a tevékenységek folyamatosságát. A napirend rugalmasan alkalmazkodott az életkori és egyéni igényeikhez, szükségleteikhez, évszakokhoz, otthoni napirendjükhöz, de egyben a csoport igényeit is kielégítette. 


A bölcsőde törvényes működését az NRSZH, a JNSZ MKH SZJH Járási Népegész-
ségügyi Intézete, és a Megyei Kormányhivatal Gyámügyi osztálya ellenőrzi. 2015 
évben nagy ellenőrzést kaptunk az NRSZH részéről. A feltárt hibákat orvosoltuk, kija-
vítottuk. A fenntartó felé már megküldték a végzést, miszerint elfogadták a hiánypót-
lásokat, javításokat. A JNSZ MKH SZJH Járási Népegészségügyi Intézete, a főző-
konyhát ellenőrzi. A múlt évben egyszeri alkalommal ellenőriztek a bölcsődében, 
mindent rendben találtak. 

· Önkéntes diákok is segítették munkánkat. Havi 2-3 alkalommal jöttek és aktívan, teljes odaadással végezték a rájuk bízott feladatokat.

A következő nevelési év feladatai:

Legfontosabb feladataink közé tartozik a 2016. évben bevezetésre került Pedagógus Életpálya Modell előkészítése, figyelemmel kísérése a bölcsődei intézményegységben is.

Az átdolgozott Szakmai Programunknak, SZMSZ-nek megfelelően biztosítjuk a bölcsőde zökkenőmentes működését a következő nevelési évben is.

· Továbbra is tudatosan figyeljük a bölcsődével kapcsolatos pályázatokat.

· A beadott pályázat útjának napi szintű figyelése.

· A továbbképzési folyamatos biztosítása a kisgyermeknevelők számára.

· A 2017-es évben bevezetendő új bölcsődei Szakmai Alapprogram megismerése, megismertetése.

· A költségvetésben betervezett beszerzések és fejlesztések megvalósítása.
Tisztelt Képviselő-testület!

Intézményünk első számú közvetett partnere a fenntartó. Kapcsolatunk a képviselő-testülettel és hivatali apparátussal korrekt, hatékony, közös érdeken, a gyermekek érdekein alapul.
Az önkormányzati törvény értelmében a bölcsődei, óvodai ellátás az önkormányzatok feladatkörében maradt, s remélem, marad is. A változó jogszabályoknak, feladatoknak való megfelelés tovább erősíti a közös gondolkodás, együttműködés szükségességét, fontosságát. 
Ebben bízva, kérem a képviselő-testületet beszámolóm megvitatására és elfogadására, intézményünk további támogatására.
Beszámolómat hagyományosan intézményünk mottójával zárom.

Hitvallásunk:
"Osztani magad - hogy így sokasodjál,

kicsikhez hajolni - hogy magasodjál,

hallgatni őket, hogy tudd a világot, 

róluk beszélni, ha szólsz a világhoz."

( Váci Mihály: Eső a homokra)
A beszámolót a Játékvár Óvoda és Bölcsőde nevelőtestülete a 2016. augusztus 18-ai nevelőtestületi értekezletén 18 igen szavazattal elfogadta.
Martfű, 2016. szeptember 2.
                                                                                                        Gonda Istvánné









         intézményvezető

A beszámoló elkészítésében közreműködtek:


Turnyánszkiné Enyedi Andrea intézményvezető-helyettes


Hovodzák Ferencné tagóvoda-vezető


Olaszné Kiss Ágnes tagóvoda-vezető


Cseriné Gál Katalin bölcsődevezető

